АҞӘА, ԥхынҷкәын 17 — Sputnik. Урыстәыла адәныҟатәи аусқәа рминистр Сергеи Лавров НАТО Қырҭтәыла аҟазаара далацәажәо иҳәеит Урыстәыла ишалнамыршо Аԥсныи Аахыҵ Уаԥстәылеи рганахь ала амч ахархәара. Абри атәы аанацҳауеит РИА Новости.
"Сара агәра згоит иарбанызаалак жәыларак шыҟамло. Дара ибзианы еилыркаауеит арҭ аҳәынҭқаррақәеи ҳареи иҳабжьоу аиҩызаратә еизыҟазаашьақәа, ҳҩызцәа рықәларагьы шалаҳмыршо", — иҳәеит Лавров.
Аԥсныи Урыстәылеи рыбжьара адипломатиатә еизыҟазаашьақәа шьақәыргылан 2008 шықәса цәыббра 9 рзы, 2008 шықәса нанҳәа 26 рзы Урыстәыла Аԥсны ахьыԥшымра аназханаҵа ашьҭахь.
Ҩ-ганктәи аусеицура шьаҭаны иамоуп 100 инареиҳаны еиқәышаҳаҭра. Арахь иаҵанакуеит 2008 шықәса цәыббра 17 рзы анапы зҵарҩыз аиҩызареи, аусеицуреи, аицхыраареи рзы Аиқәшаҳаҭреи 2014 шықәса абҵара 24 рзы напы зҵарҩыз аидгылареи астратегиатә еиҩызареи рзы Аиқәшаҳаҭра.
АҞӘА, нанҳәа 29 - Sputnik. Аахыҵ Уаԥстәыла ахада Анатоли Бибилов инапы аҵаиҩит аԥыза-министр Ерик Пухаев имаҵураҟынтә ихы иақәиҭтәреи аиҳабыра рыԥхьатәареи рзы адҵа, аамҭала аԥыза-министр инапынҵақәа назыгӡо ҳәа деиҭеит Геннади Бекоев. Абри азы адырра ҟанаҵоит Sputnik Аахыҵ Уаԥстәыла.
Бибилов Аминистрцәа Реилазаара адҵа риҭеит рнапынҵақәа нарыгӡаларц Аахыҵ Уаԥстәыла аиҳабыра ҿыц шьақәыргылахаанӡа.
Ахәаша, нанҳәа 28 рзы еилкаахеит атәыла Аҩнуҵҟатәи аусқәа рминистрра иатәу аамҭалаҭақырҭаҿы иԥсҭазаара дшалҵыз иҭакыз Инал Џьабиев, иара дҭакын аҩнуҵҟатәи аусқәа рминистр Игор Наниев ишьра аҽазышәара мҩаԥигеит ҳәа гәҩарас дрыман. Апрокуратура ашьаус хацнаркит "Амаҵуратә зинмчра ахыԥара" ахәҭаҷ аҟазшьақәа рыла.
Анатоли Бабилов иӡбеит ААР аминистр Игор Наниев имаҵура иамхра.
Иара уи аҽны, нанҳәа 28 рзы Аахыҵ Уаԥстәыла аҳҭнықалақь Цхьинвал амитингқәа мҩаԥысит. Еизаз ауаа аиҳабыреи апрокурор хадеи ԥхьатәара ицарц адҵа ҟарҵон. Апротестқәа мзызс ирыман Инал Џьабиев иԥсра. Атәыла аԥыза-министр Ерик Пухаев амитингқәа ирхырҟьаны имаҵура аанижьит. Анаҩс еизаз ауаа рҿаԥхьа дцәырҵит атәыла ахада, ауаа ажәа риҭеит аҭагылазаашьа хаҭала ахылаԥшра шаиҭало азы.
АҞӘА, рашәара 13 - Sputnik. Апандемиа рыларҳәеижьҭеи Аахыҵ Уаԥстәыла COVID-19 зыхьыз рхыԥхьаӡара 76-ҩык ыҟоуп, даҽа ԥшьҩык акоронавирус шрыхьыз шьақәырӷәӷәан иҳаҩсыз уахыки-ҽнаки рзы, абри атәы аанацҳауеит Sputnik Аахыҵ Уаԥстәыла.
Аинфекциа зыҟны ҿыц иаарԥшыз Аахыҵ Уаԥстәылаҟа Урыстәылантәи ихынҳәыз арратә ҵараиурҭақәа ркурсантцәа роуп.
"Иҳаҩсыз уахыки-ҽнаки рыла даҽа ԥшь-коронавирус хҭыск аарԥшын. Ахәышәтәырҭаҟынтәи илырҩаазгьы ԥшьҩык ыҟоуп. Иахьатәи аамҭазы Ареспубликатә медцентр аҿы ишьҭоуп 36-ҩык ачымазцәа", - лҳәоит Аахыҵ Уаԥстәыла ахархәаратә хылаԥшра ахаҭарнак Анна Гаглоева.
Зынӡа лаҵара 6 рзы раԥхьатәи ачымазцәа анцәырҵ инаркны атәыла ахәышәтәырҭақәа рҟынтәи илырҩаахьеит акоронавирус ззышьақәырӷәӷәаз 40-ҩык ауааԥсыра.
Аҳақьымцәа рхылаԥшра аҵаҟа иҟоуп 252-ҩык - урҭ зегьы ахәышәтәырҭақәеи асасааирҭа "Алани" рҟны акарантин иахысуеит.
Апандемиа рыларҳәеижьҭеи Аԥсны COVID-19 рыхьхьеит 37-ҩык. Иацы Аԥсны ахада Аслан Бжьаниа аԥсуа-аурыс ҳәаа аҳәаанырцә тәылауаа рахысразы аԥкрақәа рыҿҳәара ԥхынгәы 1 аҟынӡа ацҵаразы аусԥҟа инапы аҵаиҩит, атәыла аҩнуҵҟа акәзар, ԥкрақәак аԥыхуп рашәара 15 инаркны.
Акоронавирус иадҳәалоу ажәабжьқәа зегьы шәрыԥхьар ҟалоит абра>>
АҞӘА, цәыббра 25 – Sputnik. Аԥсны Аминистрцәа Реилазаара апресс-маҵзураҿы ииашам ҳәа ахырҳәааит Аԥсны ашколқәа зегьы рҟны цәыббра 25 инаркны жьҭаара 16 рҟынӡа акарантин аларгалоит ҳәа уаанӡа АИХқәа рҟны ицәырҵыз аинформациа.
"Аминистрцәа Реилазаара акәым, Ауааԥсыра акоронавирус рацәыхьчаразы акоординациатә штаб акәым ашколқәа рҟны аҵаратә процесс аанкыларазы азҵаара иалацәажәомызт, аӡбамҭа ҳәагьы акгьы рыдрымкылацт", - ҳәа аанацҳауеит Аминистрцәа Реилазаара асаит.
Акоординациатәи аоперативтәи штабқәа иааиԥмырҟьаӡакәа ичмазаҩхази згәы бзиахази ауаа ирыцклаԥшуеит, иара убасгьы аҵара аусҳәарҭақәа рҟны ачымазара зыхьыз рхыԥхьаӡара гәарҭоит ҳәа аарыцҳаит Аминистрцәа Реилазаара апресс-маҵзураҿы.
"Аиҳабыреи акоординациатә штаби ирыдыркыло аофициалтә ӡбамҭақәа зегьы Аминистрцәа Реилазаара аофициалтә саит аҟны иҟалоит", - ҳәа азгәарҭеит апресс-маҵзураҿы.
Уаанӡа цәыббра 25 ахәылбыҽха Агәабзиарахьчара аминистрра апресс-маҵзура Аԥсны асанитартә ҳақьым хада Лиудмила Скорик адырра ҟалҵеит атәыла ашколқәа зегьы рҟны жьҭаара 16 рҟынӡа акарантин алагалахоит ҳәа.
Скорик ишылҳәаз ала, ари аҩыза аӡбамҭа атәыла аиҳабыра иаднакылеит Агәабзиарахьчара аминистрреи Асанитартә епидемиологиатә маҵзуреи иҟарҵаз абжьгарақәа инрықәыршәаны.